สรุปภาวะตลาดต่างประเทศ ประจำวันที่ 8 ม.ค. 2563
สรุปภาวะตลาดต่างประเทศ ประจำวันที่ 8 ม.ค. 2563
สรุปภาวะตลาดต่างประเทศ ประจำวันที่ 8 ม.ค. 2563
9 ม.ค. 2563

ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (8 ม.ค.) ขณะที่ดัชนี S&amp;P500 และ Nasdaq ปิดทำนิวไฮ หลังจากประธานาธิบดีโดนัลด์ ทรัมป์ แถลงยืนยันว่า ไม่มีทหารอเมริกันเสียชีวิตจากการที่อิหร่านยิงขีปนาวุธถล่มฐานทัพสหรัฐในอิรัก และไม่ได้ระบุถึงการใช้ปฏิบัติการทางทหารเพื่อตอบโต้อิหร่าน นอกจากนี้ ตลาดยังได้ปัจจัยหนุนจากรายงานที่ว่า การจ้างงานของภาคเอกชนสหรัฐพุ่งขึ้นสูงกว่าคาดการณ์ในเดือนธ.ค.
ดัชนีเฉลี่ยอุตสาหกรรมดาวโจนส์ปิดที่ 28,745.09 จุด เพิ่มขึ้น 161.41 จุด หรือ +0.56% ขณะที่ดัชนี S&amp;P500 ปิดที่ 3,253.05 จุด เพิ่มขึ้น 15.87 จุด หรือ +0.49% ส่วนดัชนี Nasdaq ปิดที่ 9,129.24 จุด เพิ่มขึ้น 60.66 จุด หรือ +0.67%
 
ตลาดหุ้นยุโรปปิดบวกเมื่อคืนนี้ (8 ม.ค.) เนื่องจากนักลงทุนคลายความวิตกเกี่ยวกับสถานการณ์ตึงเครียดระหว่างสหรัฐและอิหร่าน หลังจากประธานาธิบดีโดนัลด์ ทรัมป์กล่าวว่า สหรัฐจะตอบโต้อิหร่านโดยใช้มาตรการคว่ำบาตรทางเศรษฐกิจ โดยไม่ได้ระบุถึงการใช้ปฏิบัติการทางทหาร หลังจากที่อิหร่านใช้ขีปนาวุธโจมตีฐานทัพสหรัฐในอิรักเมื่อเช้าวานนี้ตามเวลาประเทศไทย
ดัชนี Stoxx Europe 600 บวก 0.17% ปิดที่ 418.36 จุด
ดัชนี CAC-40 ตลาดหุ้นฝรั่งเศสปิดที่ 6,031.00 จุด เพิ่มขึ้น 18.65 จุด หรือ +0.31%, ดัชนี DAX ตลาดหุ้นเยอรมันปิดที่ 13,320.18 จุด เพิ่มขึ้น 93.35 จุด หรือ +0.71% และดัชนี FTSE 100 ตลาดหุ้นลอนดอนปิดที่ 7,574.93 จุด เพิ่มขึ้น 1.08 จุด หรือ +0.01%
 
ตลาดหุ้นลอนดอนปิดบวกเมื่อคืนนี้ (8 ม.ค.) เนื่องจากนักลงทุนคลายความวิตกเกี่ยวกับสถานการณ์ตึงเครียดในตะวันออกกลาง หลังจากที่ประธานาธิบดีโดนัลด์ ทรัมป์ กล่าวว่า สหรัฐจะตอบโต้อิหร่านโดยใช้มาตรการคว่ำบาตรทางเศรษฐกิจ โดยไม่ได้ระบุถึงการใช้ปฏิบัติการทางทหาร หลังจากที่อิหร่านใช้ขีปนาวุธโจมตีฐานทัพสหรัฐในอิรักเมื่อเช้าวานนี้ตามเวลาประเทศไทย
ดัชนี FTSE 100 ตลาดหุ้นลอนดอนปิดที่ 7,574.93 จุด เพิ่มขึ้น 1.08 จุด หรือ +0.01%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงหลุดจากระดับ 60 ดอลลาร์/บาร์เรลเมื่อคืนนี้ (8 ม.ค.) เนื่องจากสถานการณ์ตึงเครียดในตะวันออกกลางเริ่มส่งสัญญาณคลี่หลาย หลังจากถ้อยแถลงของประธานาธิบดีโดนัลด์ ทรัมป์เมื่อวานนี้ ไม่ได้ระบุถึงการใช้ปฏิบัติการทางทหารเพื่อตอบโต้อิหร่านที่ยิงขีปนาวุธถล่มฐานทัพสหรัฐในอิรัก แต่จะใช้วิธีการคว่ำบาตทางเศรษฐกิจ นอกจากนี้ สัญญาน้ำมันดิบยังร่วงลงหลังจากสต็อกน้ำมันดิบของสหรัฐพุ่งขึ้น สวนทางกับที่นักวิเคราะห์คาดว่าจะลดลง
สัญญาน้ำมันดิบ WTI ส่งมอบเดือนก.พ. ร่วงลง 3.09 ดอลลาร์ หรือ 4.9% ปิดที่ 59.61 ดอลลาร์/บาร์เรล ซึ่งเป็นระดับปิดต่ำสุดนับตั้งแต่วันที่ 12 ธ.ค. 2562
สัญญาน้ำมันดิบเบรนท์ส่งมอบเดือนมี.ค. ลดลง 2.83 ดอลลาร์ หรือ 4.2% ปิดที่ 65.44 ดอลลาร์/บาร์เรล
 
สัญญาทองคำตลาดนิวยอร์กปิดร่วงลงเป็นวันแรกในรอบ 11 วันทำการเมื่อคืนนี้ (8 ม.ค.) เนื่องจากนักลงทุนลดการถือครองสินทรัพย์ปลอดภัย หลังจากสถานการณตึงเครียดในตะวันออกกลางเริ่มส่งสัญญาณคลี่คลายลง จากการที่ประธานาธิบดีโดนัลด์ ทรัมป์ ยืนยันว่าไม่มีทหารอเมริกันเสียชีวิตจากเหตุการณ์ที่อิหร่านยิงขีปนาวุธถล่มฐานทัพสหรัฐในอิรัก และไม่ได้ระบุถึงการใช้ปฏิบัติการทางทหารเพื่อตอบโต้อิหร่าน
สัญญาทองคำตลาด COMEX (Commodity Exchange) ส่งมอบเดือนก.พ. ร่วงลง 14.1 ดอลลาร์ หรือ 0.9% ปิดที่ 1,560.2 ดอลลาร์/ออนซ์
สัญญาโลหะเงินส่งมอบเดือนมี.ค. ลดลง 22.6 เซนต์ หรือ 1.23% ปิดที่ 18.167 ดอลลาร์/ออนซ์
สัญญาพลาตินัมส่งมอบเดือนเม.ย. ลดลง 7.8 ดอลลาร์ หรือ 0.8% ปิดที่ 963.8 ดอลลาร์/ออนซ์
สัญญาพัลลาเดียมส่งมอบเดือนมี.ค. พุ่งขึ้น 47.10 ดอลลาร์ หรือ 2.3% ปิดที่ 2,061.40 ดอลลาร์/ออนซ์
 
ดอลลาร์สหรัฐแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (8 ม.ค.) เนื่องจากนักลงทุนคลายความกังวลเกี่ยวกับวิกฤตการณ์ในตะวันออกกลาง หลังจากประธานาธิบดีโดนัลด์ ทรัมป์ แถลงยืนยันว่า ไม่มีทหารอเมริกันเสียชีวิตจากการที่อิหร่านยิงขีปนาวุธถล่มฐานทัพสหรัฐในอิรัก และไม่ได้ระบุถึงการใช้ปฏิบัติการทางทหารเพื่อตอบโต้อิหร่าน
ดอลลาร์สหรัฐแข็งค่าเมื่อเทียบกับเงินเยน ที่ระดับ 109.22 เยน จากระดับ 108.52 เยน และแข็งค่าเมื่อเทียบกับฟรังก์สวิส ที่ระดับ 0.9737 ฟรังก์ จากระดับ 0.9708 ฟรังก์ นอกจากนี้ ดอลลาร์สหรัฐยังแข็งค่าเมื่อเทียบกับดอลลาร์แคนาดา ที่ระดับ 1.3029 ดอลลาร์แคนาดา จากระดับ 1.3003 ดอลลาร์แคนาดา
ยูโรอ่อนค่าลงแตะที่ระดับ 1.1113 ดอลลาร์ จากระดับ 1.1145 ดอลลาร์ ขณะที่เงินปอนด์อ่อนค่าลงแตะที่ระดับ 1.3101 ดอลลาร์ จากระดับ 1.3120 ดอลลาร์ ส่วนดอลลาร์ออสเตรเลียแข็งค่าขึ้นสู่ระดับ 0.6873 ดอลลาร์สหรัฐ จากระดับ 0.6869 ดอลลาร์สหรัฐ